პიტერ მედავარი

სერ პიტერ ბრაიან მედავარი (ინგლ. Sir Peter Brian Medawar; დ. 28 ფურთუთა, 1915 — ღ. 2 გჷმათუთა, 1987) — ბრაზილიარი-ინგლისარი ბიოლოგი დო ჭარუ. თიში რკვიებეფი ორხველუდჷ ტრანსპლანტაციაშ ვარებაშ რეაქციას დო შეძინილი იმუნოტოლერანტობას. ჸათე რკვიებეფს უღუდჷ ფუნდამენტური შანულობა ორგანოეფიშ ტრანსპლანტაციაშო. 1960 წანას მედავარის გინოჩეს ნობელიშ პრემია ფიზიოლოგიაშ დო მედიცინაშ დარგის. მედავარიქ პრემია მიპალუ ავსტრალიარი მენცარი მაკფარლეინ ბერნეტიწკჷმა ართო, ნამუქჷთ თეორიულო წჷმარინუ შეძინილი იმუნოტოლერანტობაშ კონცეფცია.

დებადჷ ბრაზილიაშ ნოღა პეტროპოლისის. პიტერი ჭიჭე რდუნ თეშ, მედავარეფიშ ფანიაქ ოცხოვრებშა ბრიტანეთიშა გეგნორთჷ. პიტერ მედავარი გურაფულენდჷ ზოოლოგიას ოქსფორდიშ მაგდალინ-კოლეჯის, ნამუთ 1935 წანას გათუ. მენცარობაშ დოქტორიშ ხარისხი მიპალუ 1947 წანას. მედავარი 1947 წანაშე რდჷ ბირმინგემიშ უნივერსიტეტიშ ზოოლოგიაშ პროფესორო დო 1951 წანაშე ლონდონიშ ოუნივერსიტეტე კოლეჯიშ ზოოლოგიაშ დო ანატომიაშ პროფესორი. ართი პერიოდის მუშენდჷ მედიცინაშ რკვიებეფიშ ერუანული ინსტიტუტიშ დირექტორო. 1977–1983 წანეფს რდჷ ომაფე ინსტიტუტიშ ექსპერიმენტული ანატომიაშ პროფესორი.

მედავარი რე ავტორი შხვადოშხვა წინგეფიშ, ომენცარე ნახანდეფიშ დო სტატიეფიშ. თიში პოპულარული პუბლიკაციეფიშე ეიოშანალიე: "ადამიერიშ მუმალი", "მენცარული არზიშ ინდუქცია დო ინტუიცია", "თელარაშ მენცარობა", "მენცარობაშ ლიმიტეფი", "პროგრესიშ იმენდი", "ინდივიდიშ უნიკალურობა" დო შხვა.

რესურსეფი ინტერნეტის
 ენციკლოპედია ბრიტანიკა
 პიტერ მედავარი Nobelprize.org-ის

კატეგორია:ინგლისარეფი
კატეგორია:ინგლისარი ბიოლოგეფი
კატეგორია:ინგლისარი ზოოლოგეფი
კატეგორია:ნობელიშ პრემიაშ ლაურეატეფი
კატეგორია:ინგლისარი ნობელიშ პრემიაშ ლაურეატეფი
კატეგორია:ინგლისარი ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის